section_heading: Festival Polis-Jadran-Europa
paragraph_text: Festival Polis-Jadran-Europa na jednome mjestu prikazuje posebnosti jadranskih gradova, njihovu međusobnu kulturološku povezanost, te povezanost s Europom. Hrvatski gradovi Pula, Rijeka, Zadar, Split i Dubrovnik, crnogorski Kotor, Bar i Ulcinj, albanski Drač, talijanski Bari, Ancona, Venecija i Trst, bosanskohercegovački Neum te slovenski Kopar, petnaest je jadranskih gradova iz šest zemalja smještenih na obalama istočnog i zapadnog Jadrana. Pokretači znanstvenih i kulturnih inicijativa iz navedenih gradova, kao i osobe, ustanove te specifični projekti koji doprinose razvoju jadranskih gradova, svake će se godine prikazati na jednome mjestu. Sa svojim europskim kolegama "sa sjevera", umjetnici, znanstvenici i kulturolozi jadranskih Polisa otvarat će nebrojene teme vitalnog značaja za život gradova s obje strane Jadrana. Festival će uz literarna, glazbena, kazališna, filmska i ina umjetnička pitanja problematizirati razvitak jadranskih gradova, nužnost razvitka njihovog međusobnog povezivanja, kao i povezivanja s Europom. Polis-Jadran-Europa multidisciplinarni je festival koji će svojim postojanjem i djelovanjem biti mjesto gdje će se mnogobrojni umjetnici, znanstvenici i kulturni djelatnici Jadrana susretati, upoznavati i umrežavati na postojećim i novim projektima. Festival neće biti samo susretište i mjesto „prikazivanja“ već će svoj trag ostaviti i u knjigama, filmovima, produkciji scenskih i glazbenih događaja u vlastitoj produkciji ili koprodukciji s partnerskim institucijama, festivalima s Jadrana. Festival će se svake godine odvijati u rujnu u Puli.